ไฟแนนซ์ทูเดย์
โดย...ภูคา
20 พ.ย. 2558

โดย...ภูคา 
..ต้องบอกว่าเรื่องประธานแบงก์รัฐ มีการหักเหลี่ยมเฉือนคมไม่เบา ลือกันมากว่ามีคนอยากไปนั่งที่นั่นที่นี่ และมีอยู่แห่งหนึ่งเป็นที่หมายปอง มีการจับจองเก้าอี้ไว้เรียบร้อยแล้ว แต่พอมาเจอขยะซุกไว้ใต้พรม ก็เลยใส่เบรกขอเลื่อนเข้ารับตำแหน่งไปปีหน้านู้น กะรอให้มีคนมาปัดกวาดเช็ดถูกไว้ก่อนจะได้ไม่เปื้อนมือ 
..ด้านการสรรหากรรมการผู้จัดการคนใหม่ ของธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ คงต้องรอให้ มนัส แจ่มเวหา อธิบดีกรมบัญชีกลาง ในฐานะประธานกรรมการธนาคาร เร่งเครื่องเรื่องสรรหาโดยเร็ว งานนี้ได้ข่าวว่าทาบทามผู้บริหารแบงก์รัฐไว้บ้างแล้ว แต่จะสนใจหรือไม่ ต้องรอดู 
..น่าเห็นใจกับการเร่งรัดมาตรการกระตุ้นเศรษฐกิจ ผ่านสถาบันการเงินเฉพาะกิจของรัฐบาล ทั้งโครงการกองทุนหมู่บ้าน 6 หมื่นล้านบาท ซอฟต์โลนช่วยผู้ประกอบการเอสเอ็มอี 1 แสนล้านบาท การปล่อยสินเชื่อบ้านให้ผู้มีรายได้น้อย สารพัดสารเพ ยังไม่รวมภารกิจหลักในการปล่อยสินเชื่อหารายได้ตามปกติ ตอนนี้ผู้บริหารแบงก์รัฐส่วนใหญ่ มึนตึ้บ สับสน เวลาให้ข่าวมักจะพูดตัวเลขสูงๆ ไว้ก่อน พอสาวลงไปในแต่ละโครงการยอดอนุมัติกลับแตกต่างจากยอดที่พูดกันจริงๆ 
..ในการแถลงข่าวผลดำเนินงานเอสเอ็มอีแบงก์ล่าสุด สาลินี วังตาล ประธาน ควงคู่ สุรชัย กำพลานนท์วัฒน์ รองกรรมการผู้จัดการ ขึ้นแถลงข่าว หลายคนแอบแซวว่า เป็นการเปิดตัวเอ็มดีใหม่หรือไม่ แต่สาลินีตอบทันทีว่า เป็นเพราะวรมิตร ครุฑโต รองกรรมการผู้จัดการ ที่รักษาการแทนกรรมการผู้จัดการ และ อินทิรา โภคปุณยารักษ์ รองกรรมการผู้จัดการอีกท่านนั้นติดภารกิจ เลยต้องให้สุรชัยขึ้นแท่นแถลงข่าวแทน แต่ไม่รู้น่ะ ว่าจะเป็นการซ้อมใหญ่หรือไม่ต้องรอชม 
..ด้านการสรรหากรรมการผู้จัดการธนาคารอาคาร สงเคราะห์ (ธอส.) ได้ประชุมสรรหารอบแรกไปแล้ว คุณสมบัติผ่านทั้งหมด 5 คน แต่ยังไม่เรียกสัมภาษณ์